CELEX: 32011B0618
Language: el
Date: 2011-05-10 00:00:00
Title: 2011/618/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2011 , σχετικά με την απαλλαγή για την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2009

27.9.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 250/260
            
         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2011
   σχετικά με την απαλλαγή για την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2009
   (2011/618/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2009,
   έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2009, συνοδευόμενη από τις απαντήσεις της Ακαδημίας (1),
   έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη την απόφαση 2005/681/ΔΕΥ του Συμβουλίου, της 20ής Σεπτεμβρίου 2005, για την ίδρυση της Ευρωπαϊκής Αστυνομικής Ακαδημίας (ΕΑΑ) (3), και ιδίως το άρθρο 16,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,
   έχοντας υπόψη το άρθρο 77 και το παράρτημα VI του Κανονισμού του,
   έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0150/2011),
   
               1.
            
            
               αναβάλλει τη λήψη απόφασης σχετικά με τη χορήγηση απαλλαγής στον διευθυντή της Ευρωπαϊκής Αστυνομικής Ακαδημίας όσον αφορά την εκτέλεση του προϋπολογισμού της Ακαδημίας για το οικονομικό έτος 2009·
            
         
               2.
            
            
               εκθέτει τις παρατηρήσεις του στο ψήφισμα που ακολουθεί·
            
         
               3.
            
            
               αναθέτει στον πρόεδρό του να διαβιβάσει την παρούσα απόφαση, καθώς και το ψήφισμα που αποτελεί αναπόσπαστο μέρος της, στον διευθυντή της Ευρωπαϊκής Αστυνομικής Ακαδημίας, στο Συμβούλιο, στην Επιτροπή και στο Ελεγκτικό Συνέδριο και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).
            
         
      
         
            Ο Πρόεδρος
         
         Jerzy BUZEK
      
      
         
            Ο Γενικός Γραμματέας
         
         Klaus WELLE
      
   
   
      (1)  ΕΕ C 338 της 14.12.2010, σ. 137.
   
      (2)  ΕΕ L 248 της 16.9.2002, σ. 1.
   
      (3)  ΕΕ L 256 της 1.10.2005, σ. 63.
   
      (4)  ΕΕ L 357 της 31.12.2002, σ. 72.
    ---documentbreak--- 
   
               27.9.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 250/261
            
         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2011
   με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή για την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2009
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2009,
   έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Αστυνομικής Ακαδημίας για το οικονομικό έτος 2009, συνοδευόμενη από τις απαντήσεις της Ακαδημίας (1),
   έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη την απόφαση 2005/681/ΔΕΥ του Συμβουλίου, της 20ής Σεπτεμβρίου 2005, για την ίδρυση της Ευρωπαϊκής Αστυνομικής Ακαδημίας (ΕΑΑ) (3), και ιδίως το άρθρο 16,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4) , και ιδίως το άρθρο 94,
   έχοντας υπόψη την έκθεση της Ευρωπαϊκής Αστυνομικής Ακαδημίας της 12ης Ιουλίου 2010 σχετικά με την επιστροφή ιδιωτικών δαπανών (10/0257/KA),
   έχοντας υπόψη την ετήσια έκθεση δραστηριοτήτων της Γενικής Διεύθυνσης Δικαιοσύνης, Ελευθερίας και Ασφάλειας για το 2009,
   έχοντας υπόψη το άρθρο 77 και το παράρτημα VI του Κανονισμού του,
   έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A7-0150/2011),
   
               Α.
            
            
               λαμβάνοντας υπόψη ότι η Ακαδημία ιδρύθηκε το 2001 και μετατράπηκε σε κοινοτικό οργανισμό κατά την έννοια του άρθρου 185 του δημοσιονομικού κανονισμού, από 1ης Ιανουαρίου 2006, εμπίπτοντας, συνεπώς στις διατάξεις του δημοσιονομικού κανονισμού πλαισίου για τους οργανισμούς,
            
         
               Β.
            
            
               λαμβάνοντας υπόψη ότι το Ελεγκτικό Συνέδριο στις εκθέσεις του σχετικά με τους ετήσιους λογαριασμούς της Ακαδημίας για τα οικονομικά έτη 2006 και 2007, εξέδωσε γνωμοδότηση με επιφυλάξεις όσον αφορά τη νομιμότητα και κανονικότητα των υποκειμένων πράξεων, με το σκεπτικό ότι οι διαδικασίες σύναψης συμβάσεων δεν συμμορφώνονταν στις διατάξεις του δημοσιονομικού κανονισμού,
            
         
               Γ.
            
            
               λαμβάνοντας υπόψη ότι το Ελεγκτικό Συνέδριο στην έκθεσή του σχετικά με τους ετήσιους λογαριασμούς της Ακαδημίας για το οικονομικό έτος 2008, περιέλαβε σημείο παρατήρησης επί ειδικού θέματος σχετικά με τη γνωμοδότησή του χωρίς, ωστόσο, να διατυπώνει ρητά επιφυλάξεις όσον αφορά την αξιοπιστία των λογαριασμών, εξέδωσε δε γνωμοδότηση με επιφυλάξεις όσον αφορά τη νομιμότητα και κανονικότητα των υποκειμένων πράξεων,
            
         
               Δ.
            
            
               λαμβάνοντας υπόψη ότι στην απόφασή του της 7ης Οκτωβρίου 2010 (5) το Κοινοβούλιο αρνήθηκε να χορηγήσει απαλλαγή στο διευθυντή της Ακαδημίας όσον αφορά την εκτέλεση του προϋπολογισμού της Ακαδημίας για το οικονομικό έτος 2008,
            
         
               Ε.
            
            
               λαμβάνοντας υπόψη ότι το Ελεγκτικό Συνέδριο στην έκθεσή του σχετικά με τους ετήσιους λογαριασμούς της Ακαδημίας για το οικονομικό έτος 2009, και πάλι εξέφρασε επιφυλάξεις στη γνωμοδότησή του όσον αφορά τη νομιμότητα και την κανονικότητα των υποκειμένων πράξεων,
            
         
               ΣΤ.
            
            
               λαμβάνοντας υπόψη ότι ο προϋπολογισμός της Ακαδημίας για το 2009 ανήλθε στο ποσό των 8 800 000 ευρώ, σε σύγκριση με το ποσό των 8 700 000 ευρώ για το έτος 2008,
            
         
      Αδυναμίες στις διαδικασίες σύναψης συμβάσεων
   
   
               1.
            
            
               εκφράζει την ανησυχία του σχετικά με τη συνεχιζόμενη έλλειψη συμμόρφωσης της Ακαδημίας προς τον δημοσιονομικό κανονισμό όσον αφορά τους κανόνες σύναψης δημοσίων συμβάσεων· σημειώνει ειδικότερα ότι σε σημαντικό τμήμα του συνολικού προϋπολογισμού της Ακαδημίας παρατηρούνται παρατυπίες, οι οποίες αφορούν:
               
                           —
                        
                        
                           την απουσία σύμβασης ή διαδικασίας πρόσκλησης για υποβολή προσφορών,
                        
                     
                           —
                        
                        
                           την απουσία συγκεκριμένων γενικών όρων αναφοράς,
                        
                     
                           —
                        
                        
                           την απουσία αίτησης ή παραλαβής οικονομικής προσφοράς,
                        
                     
                           —
                        
                        
                           την απουσία οικονομικής αξιολόγησης·
                        
                     
         
               2.
            
            
               καταδικάζει το γεγονός ότι σε ορισμένες περιπτώσεις δεν διενεργήθηκαν καν έρευνες, όπως στις περιπτώσεις πλημμελούς τήρησης των διαδικασιών σύναψης συμβάσεων, με αποτέλεσμα οι υπογραφείσες συμβάσεις ανάληψης υποχρεώσεων να είναι παράνομες
            
         
               3.
            
            
               αναγνωρίζει ότι η Ακαδημία όρισε εντέλει υπάλληλο προμηθειών και εξέδωσε εγχειρίδιο συμβάσεων προμηθειών, στο οποίο περιλαμβάνονται μορφότυποι και κατάλογοι ελέγχου, και το οποίο εγκρίθηκε στις 8 Ιουνίου 2010 με την απόφαση αριθ. 002/2010 του διευθυντή
            
         
               4.
            
            
               ζητεί από την Ακαδημία να υποβάλει στο Κοινοβούλιο, πριν από τις 31 Οκτωβρίου 2011, έκθεση σχετικά με την εφαρμογή του εγχειριδίου συμβάσεων προμηθειών για την περίοδο μεταξύ 1ης Ιουλίου 2010 και 1ης Ιουλίου 2011
            
         
      Μη τήρηση των ισχυόντων κανόνων όσον αφορά τις δαπάνες για τη διοργάνωση μαθημάτων
   
   
               5.
            
            
               εκφράζει ανησυχίες για το γεγονός ότι το Ελεγκτικό Συνέδριο εντόπισε σοβαρές ανεπάρκειες στους διοικητικούς και δημοσιονομικούς κανόνες που διέπουν τις δαπάνες σχετικά με τη διοργάνωση κύκλων μαθημάτων και σεμιναρίων, που αποτελούν σημαντικό τμήμα των λειτουργικών δαπανών της Ακαδημίας· θεωρεί απαράδεκτο το γεγονός ότι οι βασικές παρατυπίες οφείλονται στο γεγονός ότι ο αναθεωρημένος δημοσιονομικός κανονισμός της Ακαδημίας ουδέποτε ετέθη σε ισχύ και, ως εκ τούτου, όλες οι συμβάσεις ανάληψης υποχρεώσεων που έχουν υπογραφεί είναι παράνομες· επισημαίνει ότι, σύμφωνα με την Ακαδημία, οι συμβάσεις αυτές έληξαν το 2010 και δεν ανανεώθηκαν
            
         
               6.
            
            
               καταδικάζει το γεγονός ότι, λόγω του ότι ο αναθεωρημένος δημοσιονομικός κανονισμός της Ακαδημίας δεν τέθηκε ποτέ σε ισχύ, οι συμβάσεις πρόσληψης που υπογράφηκαν με ορισμένους συμβούλους και εμπειρογνώμονες ήταν παράνομες (για συνολικό ποσό που υπολογίζεται σε 200 000 ευρώ, εκ των οποίων 34 800 ευρώ για το οικονομικό έτος 2009)
            
         
               7.
            
            
               επισημαίνει ότι ο δημοσιονομικός κανονισμός της Ακαδημίας που υποβλήθηκε στην Επιτροπή για γνωμοδότηση το 2009 περιλάμβανε δύο διατάξεις που δεν απέσπασαν τη θετική γνώμη της Επιτροπής διότι θεωρήθηκε ότι δεν συμμορφώνονταν προς τον αναθεωρημένο δημοσιονομικό κανονισμό πλαίσιο
            
         
               8.
            
            
               συνιστά στην Ακαδημία, προκειμένου να ενισχυθεί η διαφάνεια, να παράσχει άμεση πρόσβαση στον λεπτομερή προϋπολογισμό της, που θα πρέπει να περιλαμβάνει κατάσταση των συμβάσεών της και των αποφάσεων για προμήθειες και να δημοσιεύεται στον ιστότοπο της Ακαδημίας, με εξαίρεση τις συμβάσεις εκείνες για τις οποίες η δημοσίευση μπορεί να συνεπάγεται κίνδυνο για την ασφάλεια· εκτιμά ότι η σύσταση αυτή δεν αντίκειται στην αρχή της προστασίας προσωπικών δεδομένων
            
         
      Μεταφορά πιστώσεων από έτος σε έτος
   
   
               9.
            
            
               εκφράζει την ανησυχία του για το γεγονός ότι περισσότερα από 3 800 000 ευρώ από τις πιστώσεις πληρωμών του 2009, ποσό που αντιστοιχεί στο 43 % του συνολικού προϋπολογισμού, μεταφέρθηκαν στον προϋπολογισμό του 2010· ανησυχεί επίσης και για το γεγονός ότι το 46 % των πιστώσεων που μεταφέρθηκαν από το 2008 έπρεπε να ακυρωθούν· επισημαίνει το γεγονός ότι η κατάσταση αυτή υποδηλώνει σοβαρές και υποτροπιάζουσες αδυναμίες προγραμματισμού και παρακολούθησης της εκτέλεσης του προϋπολογισμού και έρχεται σε αντίθεση με την αρχή του ενιαύσιου χαρακτήρα του προϋπολογισμού
            
         
               10.
            
            
               επισημαίνει ότι, παρά το γεγονός ότι υπάρχει νέα διοίκηση στην Ακαδημία, δεν έχουν ζητηθεί ακόμη ευθύνες για σφάλματα του παρελθόντος· εκφράζει την ανησυχία του για τις αδυναμίες που εμφανίζει η Ακαδημία όσον αφορά τον προγραμματισμό και τον έλεγχο της εκτέλεσης του προϋπολογισμού της για το 2009
            
         
               11.
            
            
               επισημαίνει ότι, για ακόμη μία φορά σε ό,τι αφορά το οικονομικό έτος 2008, το 31 % του συνολικού προϋπολογισμού της Ακαδημίας χρειάστηκε να μεταφερθεί και, το 2007, το 41,5 % του συνολικού προϋπολογισμού της Ακαδημίας χρειάστηκε να μεταφερθεί ενώ περισσότερο από το 20 % (500 000 ευρώ) των πιστώσεων της Ακαδημίας που είχαν μεταφερθεί από το 2006, ακυρώθηκαν
            
         
               12.
            
            
               χαιρετίζει, παρ’ όλα αυτά, το γεγονός ότι, από τον Μάρτιο του 2010, καθιερώθηκαν στην Ακαδημία εβδομαδιαίες συνεδριάσεις οικονομικής διαχείρισης με σκοπό τη βελτίωση της εκτέλεσης και του ελέγχου του προϋπολογισμού· σημειώνει ότι έχουν σχεδιαστεί βελτιώσεις που θα θεσπιστούν σε σύνδεση με το πολυετές πρόγραμμα δραστηριοτήτων της Ακαδημίας· αναγνωρίζει το γεγονός ότι το 2010 αναλήφθηκαν δραστηριότητες για την αντιμετώπιση του προβλήματος· καλεί την Ακαδημία να ενημερώνει συνεχώς την αρμόδια για τη χορήγηση απαλλαγής αρχή σχετικά με τις βελτιώσεις και τις ενέργειες που αναλαμβάνονται
            
         
      Λογιστικό σύστημα
   
   
               13.
            
            
               εκφράζει τη λύπη του για το γεγονός ότι το Ελεγκτικό Συνέδριο ανέφερε και πάλι φέτος σημαντικές καθυστερήσεις και σφάλματα όσον αφορά την κατάρτιση των προσωρινών λογαριασμών για το 2009· αναγνωρίζει ειδικότερα ότι σημειώθηκαν καθυστερήσεις στα τιμολόγια που δεν είχαν διεκπεραιωθεί, τα οποία, στα τέλη του 2009, έφτασαν συνολικά το ύψος των 900 000 ευρώ· σημειώνει ότι η κατάσταση αυτή οφείλεται σε μη ικανοποιητική κατανομή των δημοσιονομικών αρμοδιοτήτων, στις αδύναμες διαδικασίες εσωτερικού ελέγχου και στις δυσκολίες που αντιμετωπίστηκαν στην πρόσληψη και διατήρηση προσωπικού με προσόντα και εμπειρία σε δημοσιονομικά και λογιστικά θέματα· καλεί, συνεπώς, την Ακαδημία να αντιμετωπίσει επειγόντως την κατάσταση και να ενημερώσει την αρμόδια για τη χορήγηση απαλλαγής αρχή σχετικά με τις ενέργειες που αναλαμβάνει
            
         
               14.
            
            
               εκφράζει την ανησυχία του για το γεγονός ότι η Ακαδημία, στις οικονομικές καταστάσεις για το 2009 ποσοτικοποίησε τη συνολική επίπτωση στα συσσωρευμένα αποθεματικά των σφαλμάτων της πριν από την 1η Ιανουαρίου 2008, στο ποσό των 929 670,27 ευρώ (10,56 % του συνολικού προϋπολογισμού της για το 2009) και τη συνολική επίπτωση στα συσσωρευμένα αποθεματικά των σφαλμάτων της από το 2008 στο ποσό των 284 718,77 ευρώ (3,2 % του συνολικού προϋπολογισμού της για το 2009)
            
         
      Διαχείριση ανθρώπινου δυναμικού
   
   
               15.
            
            
               εκφράζει ανησυχίες για το γεγονός ότι το Ελεγκτικό Συνέδριο εντόπισε διάφορες αδυναμίες όσον αφορά τις διαδικασίες επιλογής προσωπικού που θέτουν σε κίνδυνο τη διαφάνεια των διαδικασιών αυτών· τονίζει ειδικότερα ότι η τεκμηρίωση των διαδικασιών ήταν ανεπαρκής· θεωρεί απαράδεκτο το γεγονός ότι:
               
                           —
                        
                        
                           οι ελάχιστες βαθμολογίες που θα έπρεπε να συγκεντρώσουν οι υποψήφιοι καθορίζονταν μετά την αξιολόγηση και την κατάταξη των υποψηφίων,
                        
                     
                           —
                        
                        
                           οι ερωτήσεις που ετίθεντο στις προφορικές εξετάσεις συχνά προετοιμάζονταν μετά την εξέταση των αιτήσεων,
                        
                     
                           —
                        
                        
                           η τεκμηρίωση των διαδικασιών ήταν ανεπαρκής
                        
                     
         
               16.
            
            
               εκφράζει επίσης ανησυχίες σχετικά με τις πρακτικές που δεν είναι αποδεκτές στο πλαίσιο του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων (6) ή είναι παράνομες· σημειώνει ειδικότερα περιπτώσεις όπου:
               
                           —
                        
                        
                           ήταν αδύνατον να καθοριστεί κατά πόσον οι επιτυχόντες υποψήφιοι πληρούσαν τις προϋποθέσεις όσον αφορά την απαιτούμενη επαγγελματική εμπειρία,
                        
                     
                           —
                        
                        
                           η επιτροπή επιλογής αποφάσισε αποκλειστικά και μόνο με βάση τα βιογραφικά σημειώματα,
                        
                     
                           —
                        
                        
                           ο επιτυχών υποψήφιος δεν πληρούσε τις ελάχιστες προϋποθέσεις όσον αφορά την επαγγελματική εμπειρία,
                        
                     
                           —
                        
                        
                           επετράπη σε μέλος του προσωπικού με διοικητικές αρμοδιότητες να έχει έδρα εκτός του Ηνωμένου Βασιλείου, αλλά να εργάζεται στις εγκαταστάσεις της Ακαδημίας στο Bramshill για ορισμένο αριθμό ημερών ανά έτος, ενώ η Ακαδημία του επέστρεφε τα έξοδα ταξιδιού·
                        
                     
         
               17.
            
            
               καταδικάζει το γεγονός ότι μια σύμβαση πρόσληψης που εκτελέστηκε παράτυπα εξακολουθεί να ισχύει· ζητεί από την Ακαδημία να σπεύσει να διορθώσει την παρατυπία αυτή
            
         
               18.
            
            
               διερωτάται, ωστόσο, με ποιο τρόπο προτίθεται η Ακαδημία να αντιμετωπίσει τα επαναλαμβανόμενα θέματα διαχείρισης ανθρώπινου δυναμικού, με δεδομένο κυρίως το γεγονός ότι η έδρα της γραμματείας της Ακαδημίας στο Bramshill συνιστά σοβαρό μειονέκτημα για την προσέλκυση και τη συγκράτηση ατόμων με τα κατάλληλα προσόντα
            
         
               19.
            
            
               αναγνωρίζει, παρ’ όλα αυτά, ότι το 2010 η Ακαδημία ενέκρινε με την υπ’ αριθ. 004/2010 απόφαση του διευθυντή, οδηγό προσλήψεων που ευθυγραμμίζει τις διαδικασίες με τον κανονισμό υπηρεσιακής κατάστασης· ζητεί ως εκ τούτου από την Ακαδημία να ενημερώνει την αρμόδια για τη χορήγηση απαλλαγής αρχή σχετικά με το επίπεδο εφαρμογής της απόφασης αυτής
            
         
      Πιστώσεις που χρησιμοποιούνται για τη χρηματοδότηση ιδιωτικών δαπανών
   
   
               20.
            
            
               σημειώνει το γεγονός ότι, μετά από αλλεπάλληλες αιτήσεις της Υπηρεσίας Εσωτερικού Ελέγχου (ΥΕΕ), του Ελεγκτικού Συνεδρίου και της αρμόδιας για τη χορήγηση απαλλαγής αρχής, πραγματοποιήθηκε τελικά από εξωτερική εταιρεία εκ των υστέρων έλεγχος των πιστώσεων που χρησιμοποιήθηκαν για τη χρηματοδότηση ιδιωτικών δαπανών
            
         
               21.
            
            
               αναγνωρίζει, ειδικότερα, ότι στόχος της εξωτερικής αξιολόγησης ήταν η αναθεώρηση των δράσεων που έχει αναλάβει η Ακαδημία προκειμένου να αντιμετωπίσει τα ζητήματα που έθεσε το Ελεγκτικό Συνέδριο στον έλεγχο που πραγματοποίησε στην Ακαδημία το 2007 και την υποβολή έκθεσης σχετικά με τις συνολικές πιστώσεις που χρησιμοποιούνται για τη χρηματοδότηση ιδιωτικών δαπανών και τα ποσά που έχουν επιστραφεί μέχρι σήμερα· σημειώνει, ειδικότερα, ότι ο εξωτερικός έλεγχος ανέδειξε τα εξής:
               
                           [σε λίρες στερλίνες (GBP)]
                        
                     
                           Γραμμή του προϋπολογισμού
                        
                        
                           Πιστώσεις όπως παρουσιάστηκαν τους ελεγκτές από την Ακαδημία
                        
                        
                           Ποσά που επανεισέπραξε η Ακαδημία
                        
                     
                           Δαπάνες μεταφοράς
                        
                        
                           9 508
                        
                        
                           7 421
                        
                     
                           Δαπάνες λειτουργίας του στόλου οχημάτων της Ακαδημίας
                        
                        
                           14 783
                        
                        
                           13 916
                        
                     
                           Αγορασθείσα επίπλωση
                        
                        
                           14 788
                        
                        
                           500
                        
                     
                           Δαπάνες κινητών τηλεφώνων
                        
                        
                           3 721
                        
                        
                           3 721
                        
                     
                           
                              Σύνολο
                           
                        
                        
                           
                              42 800
                           
                        
                        
                           
                              25 558
                           
                        
                     
         
               22.
            
            
               σημειώνει ότι τα στοιχεία που παρέχονται, όποτε είναι διαθέσιμα, στην έκθεση 10/0257/KA σχετικά με την επιστροφή ιδιωτικών δαπανών υπολείπονται κατά πολύ των προαναφερθέντων αριθμών που αποκάλυψε η έκθεση εξωτερικού λογιστικού ελέγχου
            
         
               23.
            
            
               καταδικάζει το γεγονός ότι, λόγω του χρόνου που παρήλθε και των αδυναμιών δημοσιονομικής διαχείρισης, παρακολούθησης και υποβολής αναφορών σχετικά με την Ακαδημία για την περίοδο που φθάνει μέχρι τον έλεγχο του 2007, ο εξωτερικός ελεγκτής δεν ήταν σε θέση επιβεβαιώσει την ποσοτικοποίηση των παρατύπως χρησιμοποιηθεισών πιστώσεων· σημειώνει, ως εκ τούτου, ότι ο εξωτερικός ελεγκτής θεώρησε ότι ήταν πιο σημαντικό να εστιάσει στον λογιστικό έλεγχο των εισπράξεων και τις δυνατότητες συμπληρωματικών εισπράξεων
            
         
               24.
            
            
               αναγνωρίζει το γεγονός ότι η έκθεση εξωτερικού ελέγχου κατέληγε ότι δεν υπάρχει πραγματική δυνατότητα περαιτέρω εισπράξεων· σημειώνει, πράγματι, ότι:
               
                           —
                        
                        
                           η πώληση επίπλων απέφερε μόλις 500 λίρες στερλίνες,
                        
                     
                           —
                        
                        
                           η Ακαδημία δεν δικαιούται να ζητήσει από το προσωπικό που επωφελήθηκε προαιρετικών μεταφορικών υπηρεσιών να συμβάλει εκ των υστέρων στις δαπάνες μεταφοράς που επιβάρυναν την Ακαδημία· σημειώνει επίσης ότι, σύμφωνα με το άρθρο 85 του κανονισμού υπηρεσιακής κατάστασης, τα ποσά μπορούν να εισπραχθούν μόνον αν ο υπάλληλος είχε επίγνωση του παρατύπου της πληρωμής ή εάν η παρατυπία ήταν τόσο προφανής ώστε θα ήταν αδύνατον να μην τη διαπιστώσει
                        
                     
         
               25.
            
            
               επισημαίνει το γεγονός ότι, στην ειδική ετήσια έκθεση για το 2007, το Ελεγκτικό Συνέδριο είχε ήδη επισημάνει ότι δεν ήταν δυνατόν οι ελεγκτές να ελέγξουν όλες τις πληρωμές που κατεβλήθησαν εντός του 2007, καθώς δεν ήταν δυνατόν να καθορίσουν είτε το ποσό που δαπανήθηκε παρατύπως για ιδιωτική χρήση είτε τις διάφορες μορφές ιδιωτικών δαπανών που επιβάρυναν τον προϋπολογισμό
            
         
               26.
            
            
               υπογραμμίζει και πάλι τις ευθύνες του πρώην διευθυντή για τις προαναφερθείσες αδυναμίες και παρατυπίες· παραπέμπει, προς τούτο, στο ψήφισμά του της 7ης Οκτωβρίου 2010 με τις παρατηρήσεις που αποτελούσαν αναπόσπαστο μέρος της απόφασής του για τη χορήγηση απαλλαγής σχετικά με την εκτέλεση του προϋπολογισμού της Ευρωπαϊκής Αστυνομικής Ακαδημίας για το οικονομικό έτος 2008 (7)·
            
         
               27.
            
            
               επισημαίνει ειδικότερα τα κάτωθι ευρήματα που κατεγράφησαν από την τσεχική προεδρία στις 18 Μαΐου 2009:
               
                           —
                        
                        
                           κακοδιαχείριση της Ακαδημίας: σε σχέση με τα ευρήματα της ΥΕΕ, η Επιτροπή προσφέρθηκε να παράσχει βοήθεια στην Ακαδημία, αλλά ο διευθυντής ουδέποτε προσέγγισε ούτε τη ΓΔ JLS ούτε τη ΓΔ BUDG,
                        
                     
                           —
                        
                        
                           επικοινωνία εντός της γραμματείας: η έλλειψη επικοινωνίας και εμπιστοσύνης μεταξύ του διευθυντή και των υπαλλήλων οδήγησε σε μακρόχρονες αντιδικίες,
                        
                     
                           —
                        
                        
                           έλλειψη διαφάνειας: αντί να εντοπίσει τα προβλήματα και να ζητήσει τη συμβουλή του διοικητικού συμβουλίου ή της Επιτροπής, ο διευθυντής δεν γνωστοποίησε τις πληροφορίες που είχαν ανακαλυφτεί τυχαία,
                        
                     
                           —
                        
                        
                           ο διευθυντής είναι υπόλογος στο διοικητικό συμβούλιο της Ακαδημίας: ο διευθυντής δεν σεβάστηκε τις αποφάσεις του διοικητικού συμβουλίου
                        
                     
         
               28.
            
            
               επισημαίνει ότι οι ευθύνες όσον αφορά τις πιστώσεις που χρησιμοποιήθηκαν για τη χρηματοδότηση ιδιωτικών δαπανών έχουν διευκρινιστεί πλήρως· καταδικάζει, ως εκ τούτου, το γεγονός ότι το διοικητικό συμβούλιο της Ακαδημίας δεν αντέδρασε κατάλληλα απέναντι στα σφάλματα διαχείρισης του πρώην διευθυντή, προκειμένου να μην αμαυρωθεί η εικόνα του Οργανισμού· θεωρεί απαράδεκτο το γεγονός ότι το διοικητικό συμβούλιο αποφάσισε να μην επιβάλει πειθαρχικές κυρώσεις κυρίως λόγω του ενδεχομένου άσκησης προσφυγής από τον πρώην διευθυντή
            
         
               29.
            
            
               εμμένει, συνεπώς, στη θέση του σύμφωνα με την οποία πρέπει να καταλογισθούν ευθύνες στο διοικητικό συμβούλιο της Ακαδημίας, και προτείνει να πραγματοποιηθούν αλλαγές προκειμένου να μην επαναληφθεί η κατάσταση αυτή στο μέλλον· ζητεί να επανεξετασθεί η θέση της Επιτροπής στο διοικητικό συμβούλιο και να της χορηγηθεί το δικαίωμα ψήφου
            
         
      Εσωτερικός λογιστικός έλεγχος
   
   
               30.
            
            
               χαιρετίζει την πρωτοβουλία της Ακαδημίας να παράσχει στην αρμόδια για τη χορήγηση απαλλαγής αρχή την έκθεση τελικής αξιολόγησης της YEE σχετικά με την εκτέλεση του πολυετούς προγράμματος (ΠΕΠ) 2010-2014 της Ακαδημίας· θεωρεί ότι πρόκειται περί δείγματος διαφάνειας και βέλτιστης πρακτικής που πρέπει να υιοθετήσουν όλοι οι άλλοι οργανισμοί
            
         
               31.
            
            
               αναγνωρίζει ότι η Ακαδημία, σύμφωνα με τη σύσταση της YEE, του Ελεγκτικού Συνεδρίου και της αρμόδιας για τη χορήγηση απαλλαγής αρχής ενέκρινε τελικώς, με την απόφαση αριθ. 010/2010 του διευθυντή της 21ης Ιουνίου 2010, νέα διαδικασία για την καταγραφή των εξαιρέσεων· καλεί πλέον την Ακαδημία να ενημερώσει την αρμόδια για τη χορήγηση απαλλαγής αρχή σχετικά με το επίπεδο εφαρμογής της απόφασης αυτής
            
         
               32.
            
            
               σημειώνει ότι η απαλλαγή για την εκτέλεση του προϋπολογισμού της Ακαδημίας θα πρέπει να βασίζεται περισσότερο στις επιδόσεις της καθ’ όλη τη διάρκεια του έτους
            
         
      Πολυετές πρόγραμμα της Ακαδημίας για την περίοδο 2010-2014
   
   
               33.
            
            
               σημειώνει ότι, ύστερα από αίτημα της αρμόδιας για τη χορήγηση απαλλαγής αρχής, το πολυετές πρόγραμμα εγκρίθηκε εντέλει από το διοικητικό συμβούλιο της Ακαδημίας τον Μάιο του 2010· σημειώνει επίσης το γεγονός ότι μέχρι τα τέλη Σεπτεμβρίου του 2010, 19 από τα 44 ορόσημα ολοκληρώθηκαν, ενώ 18 ορόσημα βρίσκονται σε φάση υλοποίησης σύμφωνα με το χρονοδιάγραμμα και 7 ορόσημα ανέμεναν την έναρξη υλοποίησης
            
         
               34.
            
            
               εκφράζει την ανησυχία του για το γεγονός ότι στην τελική έκθεση αξιολόγησης σχετικά με την εφαρμογή του πολυετούς προγράμματος της Ακαδημίας για την περίοδο 2010-2014, η ΥΕΕ διαπίστωσε έλλειψη διαφάνειας όσον αφορά την περιγραφή ορισμένων σημείων του πολυετούς προγράμματος και επικαλύψεις μεταξύ ορισμένων από τα ορόσημά του· επισημαίνει, ως εκ τούτου, ότι η υποβολή στοιχείων σχετικά με την πρόοδο δεν είναι πάντοτε αρκούντως ακριβής για να επιτρέψει τη σαφή κατανόηση των συνεπειών των μεμονωμένων οροσήμων όσον αφορά συγκεκριμένες δράσεις και καθιστά δυσχερή την αξιολόγηση της συνολικής τελικής κατάστασης των σχετικών δράσεων
            
         
               35.
            
            
               καλεί, ως εκ τούτου την Ακαδημία:
               
                           —
                        
                        
                           όσον αφορά το ορόσημο 7 του πολυετούς προγράμματος 2 «πρότυπα εσωτερικού ελέγχου της ΕΑΑ», να εγκρίνει τα νεοθεσπισθέντα δεκαέξι πρότυπα εσωτερικού ελέγχου (ΠΕΕ) που απλοποιούν τα αρχικά 24 ΠΕΕ,
                        
                     
                           —
                        
                        
                           όσον αφορά το ορόσημο 4 του πολυετούς προγράμματος 3 «αξιολόγηση της αποδοτικότητας, της αποτελεσματικότητας και των επιδόσεων της γραμματείας και του ηγετικού ρόλου και της διοίκησης που ασκεί», να περιγράψει την κατάσταση του ισορροπημένου πίνακα αποτελεσμάτων που αποσκοπεί στη μέτρηση των επιδόσεων της Ακαδημίας και την ετήσια διαδικασία αξιολόγησης του προσωπικού,
                        
                     
                           —
                        
                        
                           όσον αφορά το ορόσημο 1 του πολυετούς προγράμματος 4 «ανασκόπηση των χρηματοοικονομικών και λογιστικών διαδρομών», να γίνει σαφής όσον αφορά τη σχεδιαζόμενη μελλοντική ανάπτυξη των χρηματοοικονομικών διαδικασιών, περιγράφοντας τα αποτελέσματα της ανασκόπησης, ιδίως τις σημαντικότερες συστάσεις που προτίθεται να εφαρμόσει η Ακαδημία προκειμένου να προωθηθούν αποτελεσματικές χρηματοοικονομικές διαδικασίες, συμπεριλαμβανομένων και των ελέγχων,
                        
                     
                           —
                        
                        
                           όσον αφορά το ορόσημο 2 του πολυετούς προγράμματος 5 «ενισχυμένη δυνατότητα προληπτικής και απολογιστικής επαλήθευσης», να εξηγήσει τις σημαντικότερες τροποποιήσεις στις εκ των προτέρων εξακριβώσεις, που είτε έχουν ήδη εφαρμοστεί είτε βρίσκονται ακόμη σε φάση σχεδιασμού, καθώς και τα σχέδια για τους εκ των υστέρων ελέγχους των επιχορηγήσεων,
                        
                     
                           —
                        
                        
                           όσον αφορά το ορόσημο 1 του πολυετούς προγράμματος 10 «μείωση της εξάρτησης από το έκτακτο προσωπικό», να αναπτύξει πολιτική για την αξιοποίηση του έκτακτου προσωπικού,
                        
                     
                           —
                        
                        
                           όσον αφορά το πολυετές πρόγραμμα 11 «βελτίωση και ωρίμανση της διαχείρισης των ανθρώπινων πόρων (ΑΠ)», να περιγράψει τον μηχανισμό και τις αναμενόμενες ωφέλειες από τη νέα σχεδιαζόμενη μέθοδο διαχείρισης ανθρώπινων πόρων της Ακαδημίας, συμπεριλαμβανομένης και της επίπτωσης που θα μπορούσε να έχει στις περαιτέρω ανάγκες προσωπικού της Ακαδημίας
                        
                     καλεί, εν συνεχεία, την Ακαδημία και το διοικητικό της συμβούλιο να ενημερώσουν την αρμόδια για τη χορήγηση απαλλαγής αρχή έως τις 30 Ιουνίου 2011 σχετικά με τις δράσεις και τις βελτιώσεις που ανελήφθησαν όσον αφορά τις ανησυχίες αυτές
            
         
               36.
            
            
               σημειώνει την απάντηση της Ακαδημίας σύμφωνα με την οποία, εάν ύστερα από εσωτερική έρευνα μπορεί να συναχθεί ότι υπάρχει προσωπική ευθύνη, θα λάβει οπωσδήποτε τα αναγκαία μέτρα σύμφωνα με τους ισχύοντες κανόνες· ζητεί από την Ακαδημία να ενημερώσει την αρμόδια για τη χορήγηση απαλλαγής αρχή σχετικά με την εκτέλεση εσωτερικής έρευνας
            
         
               37.
            
            
               καλεί το Ελεγκτικό Συνέδριο να διενεργήσει ειδικό λογιστικό έλεγχο προκειμένου να εξετάσει την εκτέλεση του προγράμματος δράσης της Ακαδημίας
            
         
               38.
            
            
               υπενθυμίζει ότι η πρόοδος της Ακαδημίας ως προς την εφαρμογή του πολυετούς προγράμματος συνδέεται πρωτίστως με την ικανότητά της να προσλαμβάνει και να διατηρεί προσωπικό με προσόντα και εμπειρία σε δημοσιονομικά και λογιστικά θέματα
            
         
      Διαρθρωτικές αδυναμίες
   
   
               39.
            
            
               σημειώνει τη γνώμη της Γενικής Διεύθυνσης Δικαιοσύνης, Ελευθερίας και Ασφάλειας για το 2009 στην ετήσια έκθεση δραστηριοτήτων της για τα διαρθρωτικά προβλήματα της Ακαδημίας· διερωτάται και πάλι σχετικά με την ικανότητα της Ακαδημίας να ξεπεράσει τα ακόλουθα προβλήματα:
               
                           —
                        
                        
                           την αδυναμία εφαρμογής του πολύπλοκου δημοσιονομικού κανονισμού και του κανονισμού υπηρεσιακής κατάστασης της ΕΕ λόγω της περιορισμένης αποστολής της και του αντίστοιχα μικρού μεγέθους της Ακαδημίας,
                        
                     
                           —
                        
                        
                           το γεγονός ότι η θέση της γραμματείας της Ακαδημίας, στο Bramshill, σε απόσταση περίπου 70 χιλιομέτρων από το Λονδίνο, συνιστά μειονέκτημα, μεταξύ άλλων όσον αφορά τις προσλήψεις και την έλλειψη σύνδεσης με τα δημόσια μέσα μεταφοράς,
                        
                     
                           —
                        
                        
                           το κόστος διαχείρισης της Ακαδημίας που είναι εξαιρετικά υψηλό σε σύγκριση με τις δραστηριότητές της, δεδομένου ότι, ενώ απασχολεί μόλις 28 υπαλλήλους, η Ακαδημία διέθετε 27μελές, με δικαίωμα ψήφου, διοικητικό συμβούλιο το 2009
                        
                     
         
               40.
            
            
               σημειώνει ότι η Ακαδημία και η Ευρωπόλ είναι δύο οργανισμοί της Ένωσης που δραστηριοποιούνται σε παρεμφερή πεδία και εκτελούν συμπληρωματικές δραστηριότητες· εκτιμά ότι εάν οι δραστηριότητες αυτές συγκεντρωθούν σε έναν κοινό οργανισμό θα αποφευχθεί το πρόσθετο περιττό κόστος· υπενθυμίζει ότι ο προϋπολογισμός της Ένωσης βασίζεται στη χρηστή δημοσιονομική διαχείριση που απαιτεί να είναι οι δαπάνες συναφείς, ουσιαστικές και αποδοτικές και να αντιμετωπισθούν δεόντως οι περιττές δαπάνες
               
                           α)
                        
                        
                           συνιστά, ως εκ τούτου, τη συγχώνευση της Ακαδημίας με την Ευρωπόλ στο εγγύς μέλλον· είναι πεπεισμένο ότι η συγχώνευση θα καταστήσει τις δαπάνες ορθολογικότερες και αποδοτικότερες· είναι πεπεισμένο ότι το κόστος της χωριστής διατήρησης της Ακαδημίας και της Ευρωπόλ θα είναι μεγαλύτερο από το κόστος της συγχώνευσης· χαιρετίζει, ως εκ τούτου, την πρόταση της Επιτροπής να αναλάβει η Ευρωπόλ τον εκπαιδευτικό ρόλο της Ακαδημίας· εκφράζει τη λύπη του για το γεγονός ότι τα κράτη μέλη απέρριψαν την πρόταση αυτή και ζητεί να επανεξετασθεί·
                        
                     
                           β)
                        
                        
                           εκφράζει τη βεβαιότητα ότι η συγχώνευση της Ακαδημίας και της Ευρωπόλ θα είναι επωφελής για τις δραστηριότητες που εκτελούν επί του παρόντος οι δύο οργανισμοί· εκτιμά ότι η συγχώνευση όχι μόνο θα προσφέρει συγκεκριμένες λύσεις στα προαναφερθέντα διαρθρωτικά και χρόνια προβλήματα της Ακαδημίας, αλλά θα επιτρέψει επίσης στην Ακαδημία να επωφεληθεί από την εμπειρογνωμοσύνη της Ευρωπόλ στα θέματα του διεθνούς οργανωμένου εγκλήματος και της τρομοκρατίας προκειμένου να φέρει εις πέρας την αποστολή της που συνίσταται στην παροχή εκπαίδευσης για ανώτερα αστυνομικά στελέχη· εκτιμά ότι με τη συγχώνευση η Ευρωπόλ θα επωφεληθεί από το δίκτυο καθώς και από την εμπειρογνωμοσύνη της Ακαδημίας στον εκπαιδευτικό τομέα και θα έχει το πλεονέκτημα ότι θα διαθέτει στις εγκαταστάσεις της μια μονάδα που θα επικεντρώνεται αποκλειστικά σε θέματα εκπαίδευσης·
                        
                     
                           γ)
                        
                        
                           επαναλαμβάνει το αίτημά του προς την Επιτροπή να εξετάσει πριν από την 1η Σεπτεμβρίου 2011 το ενδεχόμενο προσάρτησης της Ακαδημίας στην Ευρωπόλ ως συγκεκριμένη λύση στα διαρθρωτικά και χρόνια προβλήματα της Ακαδημίας· καλεί το Συμβούλιο και την Επιτροπή να υποβάλουν στο Ευρωπαϊκό Κοινοβούλιο, έως τα τέλη του 2011, έκθεση για τη συγχώνευση της Ακαδημίας με την Ευρωπόλ
                        
                     
         
               41.
            
            
               παραπέμπει, όσον αφορά τις περαιτέρω παρατηρήσεις οριζόντιου χαρακτήρα που συνοδεύουν την απόφασή του περί απαλλαγής, στο ψήφισμά του της 10ης Μαΐου 2011 (8) σχετικά με τις επιδόσεις, τη δημοσιονομική διαχείριση και τον έλεγχο των οργανισμών.
            
         
      (1)  ΕΕ C 338 της 14.12.2010, σ. 137.
   
      (2)  ΕΕ L 248 της 16.9.2002, σ. 1.
   
      (3)  ΕΕ L 256 της 1.10.2005, σ. 63.
   
      (4)  ΕΕ L 357 της 31.12.2002, σ. 72.
   
      (5)  ΕΕ L 320 της 7.12.2010, σ. 11.
   
      (6)  ΕΕ L 56 της 4.3.1968, σ. 1.
   
      (7)  ΕΕ L 320 της 7.12.2010, σ. 12.
   
      (8)  Κείμενα που εγκρίθηκαν, P7_TA(2011)0163 (βλέπε σελίδα 269 της παρούσας Επίσημης Εφημερίδας).